Diari Oficial de la Generalitat Valenciana


Sumari del DOGV 8978, del 18-12-2020 (2020/10339)

DECRET 205/2020 d'11 de desembre, del Consell, de regulació dels aprofitaments forestals en forests privades i l'alienació d'aprofitaments forestals en forests gestionades per la Generalitat.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/12/11/205/dof/vci/html**

### Dades del document

Número de DOGV
:   8978

Data del DOGV
:   18-12-2020

Secció del DOGV
:   I. DISPOSICIONS GENERALS

Número del document
:   2020/10228


Data del document
:   11-12-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació forestal
    * legislació
    * explotació forestal
    * Dret agrari

DECRET 205/2020 d'11 de desembre, del Consell, de regulació dels aprofitaments forestals en forests privades i l'alienació d'aprofitaments forestals en forests gestionades per la Generalitat. [2020/10538]  
  
Títol I. Disposicions de caràcter general  
Article 1. Objecte  
Article 2. Àmbit d'aplicació  
Article 3. Definicions  
Títol II. Condicions generals per a l'autorització i execució d'aprofitaments forestals en forests o terrenys forestals de naturalesa privada de la Comunitat Valenciana gestionats per persones físiques o jurídiques de dret privat  
Capítol I. Disposicions comunes als aprofitaments forestals  
  
Article 4. Autorització dels aprofitaments forestals  
Article 5. Seu electrònica  
Article 6. Presentació de sol·licituds  
Article 7. Presentació de documentació complementària necessària per a la tramitació dels procediments  
Article 8. Suspensió i privació d'eficàcia  
Article 9. Termini de vigència de l'autorització  
Article 10. Afecció a espais protegits  
Article 11. Traçabilitat de productes forestals  
Capítol II. Intervenció administrativa per a l'autorització dels aprofitaments forestals  
Article 12. Mitjans d'intervenció administrativa  
Capítol III. Règim general d'autorització per mitjà de presentació de «declaració responsable»  
Article 13. Contingut de la declaració responsable  
Article 14. Efectes de la presentació  
Article 15. Comprovació  
Capítol IV. Règim general d'autorització per mitjà de «resolució expressa»  
Article 16. Sol·licitud d'autorització d'aprofitaments forestals  
  
Article 17. Procediment  
Article 18. Competència  
Article 19. Termini de resolució, sentit del silenci i recursos  
Capítol V. Supòsits específics d'autorització segons els tipus d'aprofitaments  
Article 20. Aprofitament forestal menor  
Article 21. Aprofitament forestal planificat  
Article 22. Aprofitament de llenya destinada a consum propi  
Article 23. Aprofitament forestal procedent de circumstàncies extraordinàries  
Article 24. Aprofitament cinegètic i piscícola  
Article 25. Aprofitament de plantacions forestals temporals  
  
Article 26. Aprofitament de productes forestals per a actuacions de caràcter cultural o educatiu  
Capítol VI. Execució dels aprofitaments forestals. Disposicions generals  
Article 27. Condicions tècniques d'execució  
Article 28. Determinació de l'aprofitament forestal  
Article 29. Inspecció  
Article 30. Restriccions temporals  
Article 31. Pròrroga  
Article 32. Comunicació anual de la quantitat obtinguda en l'aprofitament de fusta i afins  
Títol III. Condicions generals per a l'alienació dels aprofitaments forestals en forests gestionades per la Generalitat  
Capítol I. Disposicions generals  
Article 33. Àmbit de regulació dels aprofitaments forestals en muntanyes gestionades per la Generalitat en els termes previstos en l'article 3.3 d'aquest decret  
Article 34. Entitat facultada per a l'alienació  
Article 35. Disposicions de caràcter general  
Capítol II. Condicions tècniques i econòmiques generals per a l'alienació d'aprofitaments forestals en les forests gestionades per la Generalitat  
Article 36. Plec general de condicions tecnicofacultatives  
Article 37. Plec particular de condicions tecnicofacultatives  
Article 38. Plec general de condicions economicoadministratives  
  
Article 39. Plec particular de condicions economicoadministratives  
  
Article 40. Acumulació de procediments d'alienació d'aprofitaments forestals  
Article 41. Preu d'eixida  
Article 42. Pagament de l'import de l'adjudicació  
Article 43. Fons de millores en forests catalogades  
Capítol III. Condicions específiques per a l'alienació d'aprofitaments forestals en les forests de titularitat de la Generalitat  
Article 44. Tipus d'adjudicació  
Article 45. Òrgan responsable de l'adjudicació  
Article 46. Prerrogatives de l'Administració  
Capítol IV. Entrega, seguiment i finalització de l'adjudicació.  
Article 47. Determinació de l'aprofitament forestal  
Article 48. Entrega de l'adjudicació  
Article 49. Inspecció  
Article 50. Mesures de vigilància per part de la persona adjudicatària  
Article 51. Reconeixement final  
Article 52. Danys i perjudicis  
Capítol V. Modificació, suspensió temporal, pròrroga i cessió a terceres persones de l'adjudicació  
Article 53. Modificació  
Article 54. Suspensió temporal  
Article 55. Pròrroga  
Article 56. Cessió a terceres persones i subcontractació  
Capítol VI. Revocació de l'adjudicació  
Article 57. Causes de revocació de l'adjudicació  
Disposició addicional primera. Productes forestals obtinguts en actuacions no considerades aprofitament forestal  
Disposició addicional segona. Incidència pressupostària  
Disposició transitòria Única. Procediments administratius pendents de resolució  
Disposició derogatòria única. Normes que es deroguen.  
Disposició final primera. Normativa en matèria de contractes del sector públic i patrimoni.  
Disposició final segona. Entrada en vigor  
Annex I. Condicions tècniques de caràcter general per a l'execució dels aprofitaments forestals  
Primera. Persistència i sostenibilitat  
Segona. Ús múltiple de la forest  
Tercera. Conservació de la fauna i flora  
Quarta. Mesures per a la prevenció d'incendis forestals  
Cinquena. Vies forestals i circulació de vehicles  
Sisena. Detecció de plagues i malalties  
Setena. Estat en què ha de quedar la superfície després de l'execució.  
Annex II. Condicions tècniques específiques per a l'execució dels diversos aprofitaments forestals  
Capítol I. Condicions tècniques específiques per a l'aprofitament de fusta i afins  
Primera. Consideracions a l'aprofitament de fusta i afins  
Segona. Determinació de l'aprofitament de fusta  
Tercera. Abatiment  
Quarta. Arrabassament  
Cinquena. Permanència en la forest de la fusta tallada  
Sisena. Desembosc  
Setena. Reducció del perill d'incendis  
Huitena. Reducció de l'afecció per plagues  
Novena. Vies de desembosc, emplaçaments i instal·lacions  
Capítol II. Condicions tècniques específiques per a l'aprofitament de suro  
Primera. Consideracions a l'aprofitament de suro  
Capítol III. Condicions tècniques específiques per a l'aprofitament de pastures  
Primera. Consideracions a l'aprofitament de pastures  
Segona. Vies pecuàries  
Tercera. Aprofitament de pastures amb caràcter veïnal  
Capítol IV. Condicions tècniques específiques per a l'aprofitament apícola  
Primera. Normativa sobre l'aprofitament apícola  
Capítol V. Condicions tècniques específiques per a l'aprofitament micològic, de fruits, de plantes aromàtiques, medicinals, alimentàries i ornamentals  
Primera. Consideracions a l'aprofitament de fruits, micològic i de plantes aromàtiques, medicinals, alimentàries i ornamentals  
Capítol VI. Condicions tècniques específiques per a l'aprofitament de resina  
Primera. Consideracions a l'aprofitament de resina  
Capítol VII. Condicions tècniques específiques per a l'aprofitament cinegètic i piscícola  
Primera. Consideracions a l'aprofitament cinegètic i piscícola  
Capítol VIII. Condicions tècniques específiques per als aprofitaments recreatius  
Primera. Consideracions a l'aprofitament recreatiu  
  
L'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana, desplega el que es disposa sobre aquesta matèria en la Llei 3/1993, de 9 de desembre, forestal de la Comunitat Valenciana, i en el Decret 98/1995, de 16 de maig, del Govern Valencià, pel qual s'aprova el reglament d'aquesta llei, així com en el Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana, tot això en el marc de la Llei 43/2003, de 21 de novembre, de forests.  
Després de l'entrada en vigor de l'Ordre 10/2015 es van suscitar dubtes sobre la interpretació d'alguns conceptes i certs problemes de caràcter procedimental que es considerava necessari aclarir, per la qual cosa es va redactar i es publicà la Resolució de 29 de març de 2017, de la Direcció General de Medi Natural i d'Avaluació Ambiental, per la qual es modifiquen els annexos de l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana.  
La publicació d'aquesta resolució va deixar sense efecte els annexos de l'Ordre 10/2015, en els quals es regulava, entre altres aspectes, l'ús privatiu del domini públic forestal per a l'explotació d'instal·lacions, i quedava des d'aquell moment sense regulació l'alienació del gaudi de determinades instal·lacions localitzades en forests públiques a la Comunitat Valenciana.  
Amb aquest decret es pretén regular aquest ús d'instal·lacions localitzades en forests públiques per mitjà de la seua consideració com a aprofitament forestal recreatiu, i englobar les activitats de serveis en forests gestionades que pel seu caràcter empresarial i econòmic es desenvolupen a la muntanya a l'empara de la seua funcionalitat, encara que no comporten el consum de recursos forestals, sempre que es fonamenten en l'explotació d'instal·lacions públiques preexistents.  
Així mateix, es pretén avançar en la simplificació de la tramitació d'autoritzacions respecte a la versió anterior, juntament amb la simplificació documental associada als procediments administratius en la tramitació administrativa i la posada en valor dels instruments tècnics de gestió forestal.  
Així, aquest decret dedica el títol II a regular l'autorització i execució dels aprofitaments forestals en les forests no gestionades per la Generalitat, i el títol III a la regulació de les condicions generals per a l'alienació dels aprofitaments forestals a les forests gestionades per la Generalitat.  
D'altra banda, s'estableixen les condicions tècniques de caràcter general per a l'execució dels aprofitaments forestals i les condicions tècniques específiques per a l'execució dels diferents tipus d'aprofitament forestal.  
Finalment, en compliment del Reglament (UE) núm. 995/2010, del Parlament Europeu i del Consell, de 20 d'octubre de 2010, pel qual s'estableixen les obligacions dels agents que comercialitzen fusta i productes de la fusta, el Reial decret 1088/2015, de 4 de desembre, per a assegurar la legalitat de la comercialització de fusta i productes de la fusta, i el Decret 58/2013, de 3 de maig, pel qual s'aprova el Pla d'acció territorial forestal de la Comunitat Valenciana, aquest decret estableix les condicions generals per a l'assignació del codi normalitzat que haurà d'assignar-se als diferents aprofitaments forestals per a garantir la seua traçabilitat i origen legal.  
  
Aquest decret s'articula sobre els principis de necessitat, eficàcia, proporcionalitat, seguretat jurídica, transparència i eficiència, de conformitat amb el que preveu l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
En virtut dels principis de necessitat i eficàcia, aquest decret es justifica per la necessitat d'adequar el marc normatiu relatiu als aprofitaments forestals a la legislació bàsica en la matèria i, en particular, a les modificacions i nous conceptes introduïts en la Llei 3/1993, de 9 de desembre, de la Generalitat, forestal de la Comunitat Valenciana, en les seues successives modificacions i especialment les introduïdes per la Llei 13/2018, d'1 de juny, de la Generalitat, de modificació de la Llei 3/1993, de 9 de desembre, de la Generalitat, forestal de la Comunitat Valenciana. Convé remarcar alhora la seua necessitat per raons d'interés general en establir el marc legal per a la regulació de l'ús d'instal·lacions localitzades en muntanyes públiques, aspecte que havia quedat sense regulació específica i impedia la seua alienació i gaudi.  
  
Respecte al principi de proporcionalitat, aquest decret conté la regulació imprescindible per a atendre les necessitats dels aprofitaments forestals en muntanyes privades de la Comunitat Valenciana, així com l'alienació d'aprofitaments forestals procedents de muntanyes gestionades per la Generalitat, advocant per la simplificació documental associada als procediments d'autorització i alienació d'aprofitaments, sense que comporte mesures restrictives de drets ni impose obligacions a les entitats destinatàries.  
Amb la finalitat de garantir el principi de seguretat jurídica, el contingut d'aquest decret és coherent amb la resta de l'ordenament jurídic, nacional i de la Unió Europea, i pretén generar en l'àmbit autonòmic un marc normatiu estable, predictible, integrat, clar i de certitud, que facilite el seu coneixement i comprensió de la matèria al sector forestal i a la ciutadania en general. En el seu desenvolupament s'han incorporat aspectes bàsics fonamentals en matèria d'autorització i traçabilitat d'aprofitaments forestals contemplats en la legislació europea i nacional.  
En aplicació del principi de transparència, els objectius d'aquesta norma i la seua justificació han sigut clarament definits, i s'ha possibilitat la participació activa de les entitats destinatàries en la seua elaboració. D'aquesta forma, s'ha comptat amb la participació de la Mesa Forestal de la Comunitat Valenciana, regulada mitjançant l'Ordre 15/2013, de 25 de juliol, de la Conselleria d'Infraestructures, Territori i Medi Ambient, com a òrgan de participació, informació i consulta de la conselleria competent en matèria de medi ambient, creat amb la finalitat d'impulsar la participació de la ciutadania en els assumptes públics forestals.  
Finalment, en compliment del principi d'eficiència, aquest decret no comporta cap mena de càrregues administratives innecessàries o accessòries, sinó que incorpora i concreta els règims d'intervenció administrativa previstos en la legislació bàsica respecte a l'autorització d'aprofitaments, destacant la utilització de la declaració responsable en un gran nombre de supòsits, aspecte que implica un avanç en la simplificació documental associada als procediments administratius propis de la tramitació administrativa d'aprofitaments forestals.  
  
Per tot això, i en el marc de la legislació esmentada, s'ha elaborat aquest decret pel qual es regulen els aprofitaments forestals en forests privades de la Comunitat Valenciana i l'alienació d'aprofitaments forestals en forests gestionades per la Generalitat.  
  
La tramitació d'aquest decret es va iniciar després de la publicació de la Resolució de 29 de març de 2017, de la Direcció General de Medi Natural i d'Avaluació Ambiental, per la qual es modifiquen els annexos de l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana. Des d'aquest moment s'ha avançat en la seua elaboració amb la finalitat d'atorgar el rang normatiu apropiat a la norma i adaptar aquesta als canvis en la legislació de regulació en la matèria, i aquesta és la raó per la qual el projecte no ha sigut inclòs en el Pla normatiu de l'Administració de la Generalitat per a 2020.  
En conseqüència, una vegada complits els tràmits procedimentals, a proposta de la consellera d'Agricultura, Desenvolupament Rural, Emergència Climàtica i Transició Ecològica, d'acord amb el Consell Jurídic Consultiu de la Comunitat Valenciana i amb la deliberació prèvia del Consell en la reunió de l'11 de desembre de 2020,  
  
  
DECRETE  
  
TÍTOL I  
Disposicions de caràcter general  
  
Article 1. Objecte  
L'objecte d'aquest decret és regular:  
a) L'autorització i execució dels aprofitaments forestals en forests o terrenys forestals de naturalesa privada de la Comunitat Valenciana gestionats per persones físiques o jurídiques de dret privat (títol II).  
  
b) Les condicions generals per a l'alienació dels aprofitaments forestals en forests o terrenys forestals gestionats per la Generalitat (títol III).  
  
Article 2. Àmbit d'aplicació  
1. Aquest decret és aplicable als aprofitaments forestals de la Comunitat Valenciana.  
2. En cas de forests o terrenys forestals que s'estenguen sobre el territori de més d'una comunitat autònoma, aquest decret serà aplicable únicament als aprofitaments produïts dins de l'àmbit territorial de la Comunitat Valenciana.  
  
Article 3. Definicions  
1. De conformitat amb les disposicions de l'article 30.2 de la Llei 3/1993, de 9 de desembre, són aprofitaments forestals les fustes, llenyes, corfes, pastures, fruits, resines, plantes aromàtiques, plantes medicinals, bolets i tòfones, productes apícoles i, en general, els altres productes i subproductes propis dels terrenys forestals, així com els serveis amb valor de mercat característics de les muntanyes. Igualment són aprofitaments les activitats cinegètiques, que es regularan per la seua legislació específica.  
2. Als efectes d'aplicació d'aquest decret, tindran a més la consideració d'aprofitament forestal:  
a) Les activitats de serveis en forests gestionades que pel seu caràcter empresarial i econòmic es desenvolupen en la muntanya a l'empara de la seua funcionalitat, encara que no comporten el consum de recursos forestals, sempre que es fonamenten en l'explotació d'instal·lacions públiques preexistents. Aquestes activitats s'alienaran amb la denominació d'aprofitaments recreatius.  
b) Les actuacions silvícoles de millora sobre espècies forestals o de prevenció d'incendis forestals, quan estiguen previstes en un instrument tècnic de gestió forestal.  
c) Els cultius agrícoles amb fins de producció i prevenció d'incendis forestals en el cas de forests catalogades.  
3. No tindran la consideració d'aprofitament forestal als efectes d'aplicació d'aquest decret:  
a) L'extracció i utilització dels recursos del subsòl, entenent aquests com els derivats de l'explotació de pedreres, àrids o qualsevol altra activitat extractiva a cel obert o subterrània, que es regiran per la seua legislació específica.  
b) La recol·lecció consuetudinària episòdica de fruits, plantes i bolets amb fins no comercials, que es regularà d'acord amb les disposicions de la Llei 3/1993, forestal de la Comunitat Valenciana. No obstant això, no tindrà la consideració de consuetudinària episòdica i, per tant, es considerarà aprofitament forestal la recol·lecció de més de sis quilograms de bolets per persona i dia i la recol·lecció de tòfones qualsevol que en siga la quantitat.  
A més d'aquesta definició i altres recollides en la legislació forestal estatal i autonòmica, es defineixen els termes següents:  
1. Aclarida: extracció selectiva d'arbres amb un diàmetre normal superior a 7,5 centímetres, dirigida a reduir la densitat de la massa arbrada adulta per a dosificar la competència per l'aigua, la llum i els nutrients a fi de millorar l'estructura de la massa i el desenvolupament dels peus que resten. La disminució de la fracció de cabuda coberta que produeix no és permanent.  
2. Aclarida de plançonada: extracció d'arbres amb un diàmetre normal inferior a 7,5 centímetres dirigida a reduir la densitat de la massa arbrada jove per a dosificar la competència per l'aigua, la llum i els nutrients a fi de millorar l'estructura de la massa i el desenvolupament dels peus que resten. La disminució de la fracció de cabuda coberta que produeix no és permanent.  
3. Tallada sanitària: extracció d'arbres danyats o debilitats per a impedir la propagació de plagues i patògens o per a millorar l'estat fitosanitari de la massa.  
4. Diàmetre normal: diàmetre del tronc amb escorça mesurat a una alçada d'1,30 metres.  
5. Instrument tècnic de gestió forestal: és un document tècnic de planificació de la gestió d'una forest. Amb aquesta denominació s'inclouen els projectes d'ordenació de forests, els plans tècnics de gestió forestal i els plans tècnics de gestió forestal simplificats.  
6. Llenya: fracció vegetal lignificada quan s'utilitza com a combustible sense més processament que el tall i trossejament.  
7. Llenya residual: és la que està en terra per ruptura natural o per ser restes de treballs forestals passats.  
8. Forests gestionades per la Generalitat: inclou totes les forests de propietat de la Generalitat, les forests d'ajuntaments i altres entitats públiques incloses en el Catàleg de Forests de Domini Públic i d'Utilitat Pública i les que, independentment de la seua titularitat, es troben subjectes a consorci, conveni o sotmeses a algun altre règim contractual en virtut del qual se n'atorgue la gestió a la Generalitat.  
9. Poda o esporgada: supressió de branques d'arbres en peu a fi de millorar la qualitat futura de la fusta o dels productes obtinguts de l'arbre, obtindre llenya, trencar la continuïtat vertical del combustible per tal de dificultar la propagació de possibles incendis o atendre una millora sanitària, entre altres objectius.  
10. Reservació o afavoriment vegetal: tallada selectiva de plançons de rebrot o arrel de frondoses en què es reserven els millors peus o plançons de cada mata.  
  
  
Títol II  
Condicions generals per a l'autorització i execució d'aprofitaments forestals en forests o terrenys forestals   
de naturalesa privada de la Comunitat Valenciana gestionats  
per persones físiques o jurídiques de dret privat  
  
Capítol I  
Disposicions comunes als aprofitaments forestals  
  
Article 4. Autorització dels aprofitaments forestals  
1. Els aprofitaments forestals han d'estar autoritzats per l'Administració forestal autonòmica.  
2. Les autoritzacions es concediran sense perjudici del dret de terceres persones.  
3. Els aprofitaments forestals estaran autoritzats per mitjà de «resolució expressa» o de la presentació de «declaració responsable» segons les condicions que s'estableixen en aquest títol per a cada tipus d'aprofitament, o bé per mitjà del procediment administratiu que corresponga segons la normativa particular.  
4. L'autorització per part de l'Administració forestal autonòmica s'entendrà atorgada a favor de qui la va formular i tindrà validesa sempre que es complisquen les disposicions d'aquest decret i les condicions particulars que s'establisquen en la resolució, quan corresponga, així com les disposicions establertes per altres normes que hi siguen aplicables.  
5. Els aprofitaments es realitzaran exclusivament sobre els productes, superfícies o instal·lacions que hagen sigut autoritzats.  
6. En el cas que l'execució de l'aprofitament requerisca efectuar faenes complementàries, aquestes han de quedar referides en la sol·licitud d'autorització de l'aprofitament forestal o en la sol·licitud d'aprovació de l'instrument tècnic de gestió forestal, segons corresponga. Les resolucions pertinents han d'incloure l'autorització de realització d'aquestes faenes complementàries.  
7. Qualsevol aprofitament forestal no previst en aquest decret o en la normativa particular s'ha de tramitar en forma de sol·licitud d'autorització.  
  
Article 5. Seu electrònica  
Els procediments previstos en aquest títol es tramitaran d'acord amb els models disponibles en la guia PROP, apartat de tràmits i serveis, del web de la Generalitat, i en les direccions territorials de la conselleria competent per raó de la matèria:  
https://www.gva.es/va/inicio/atencion\_ciudadano/buscadores/tramites\_servicios  
  
Article 6. Presentació de sol·licituds  
1. Les sol·licituds d'autorització i declaracions responsables regulades en aquest decret les ha de presentar la persona titular de la forest o terreny forestal o la persona que represente l'anterior en els termes establerts per la legislació del procediment administratiu comú.  
  
2. La representació es pot acreditar a través de qualsevol mitjà vàlid en dret que deixe constància fefaent de la seua existència d'acord amb els termes de la legislació bàsica estatal.  
3. S'entendrà acreditada la representació davant del sector públic autonòmic per mitjà d'apoderament apud acta efectuat per compareixença personal o compareixença electrònica en la seu electrònica corresponent, o a través de l'acreditació de la inscripció en el Registre electrònic d'apoderaments (REA).  
4. Les sol·licituds d'autorització i declaracions responsables regulades en aquest decret s'han de dirigir a la persona titular de la direcció territorial corresponent. La tramitació dels procediments regulats en aquest decret correspon a la direcció territorial de la conselleria competent en matèria forestal en l'àmbit de la qual se situe la forest o terreny forestal en què s'haja de realitzar l'aprofitament o la superfície més gran d'aquell, en el cas d'estar situat en l'àmbit de més d'una direcció territorial.  
  
Article 7. Presentació de documentació complementària necessària per a la tramitació dels procediments  
Les persones interessades han de presentar amb la sol·licitud d'autorització la declaració responsable, la documentació que per a cada supòsit s'especifica en aquest decret, i respectar el que preveu la Llei 39/2015, d'1 d'octubre.  
  
Article 8. Suspensió i privació d'eficàcia  
1. Si l'Administració forestal autonòmica aprecia que l'execució dels aprofitaments no s'ajusta a les condicions generals d'aquest títol o a les condicions particulars de la seua autorització, si n'hi ha, les autoritzacions poden ser suspeses o privades totalment o parcialment d'eficàcia per mitjà d'una resolució, amb audiència prèvia a la persona interessada.  
2. Així mateix, es poden prendre les mesures assenyalades en l'apartat anterior, sense necessitat d'audiència, quan hi haja circumstàncies sobrevingudes o desconegudes com ara inundacions, plagues, malalties, incendis o altres causes de força major que per la urgència ho facen necessari.  
  
Article 9. Termini de vigència de l'autorització  
1. Els aprofitaments forestals autoritzats per mitjà de resolució expressa, tindran un termini de vigència de dos anys a partir de la data en què s'haja notificat l'autorització, tret que per raó motivada s'indique un altre termini en la resolució.  
2. Els aprofitaments forestals autoritzats per mitjà de presentació de declaració responsable, tindran un termini de vigència d'un any a partir de la data de presentació de la declaració.  
  
Article 10. Afecció a espais protegits  
Els procediments d'autorització de tot aprofitament forestal que afecten l'àmbit territorial d'espais naturals protegits, espais de la Xarxa Natura 2000 o qualsevol altra figura de protecció han de complir la normativa sectorial.  
  
Article 11. Traçabilitat de productes forestals  
1. l'Administració forestal autonòmica assignarà un codi alfanumèric únic per a cada un dels aprofitaments forestals autoritzats per mitjà de resolució expressa, que figurarà en la resolució administrativa corresponent i identificarà de manera inequívoca l'origen legal dels productes obtinguts  
2. De la mateixa manera, assignarà un codi alfanumèric únic per a cada aprofitament forestal planificat, que ha de fer-se constar en les declaracions responsables que servisquen d'autorització dels aprofitaments destinats a l'obtenció de productes que es pretenguen comercialitzar. Aquest codi permetrà identificar, a més de l'instrument tècnic de gestió forestal, el tipus d'aprofitament a executar i l'anualitat corresponent a aquest.  
3. No requereix l'assignació de codi de traçabilitat l'autorització dels aprofitaments forestals per mitjà de la presentació de declaració responsable destinats al consum propi.  
4. L'assignació del codi la realitzarà el personal tècnic de la direcció territorial dins del procediment d'instrucció, en aquells casos en què informe de forma positiva la sol·licitud.  
5. Per mitjà d'instrucció de la direcció general competent per raó de la matèria es determinarà el contingut específic del codi de traçabilitat.  
  
  
  
Capítol II  
Intervenció administrativa per a l'autorització   
dels aprofitaments forestals  
  
Article 12. Mitjans d'intervenció administrativa  
1. Estan sotmesos al règim d'autorització per mitjà de la presentació de declaració responsable:  
a) Els aprofitaments forestals que es troben previstos en un instrument tècnic de gestió forestal aprovat i vigent, l'execució dels quals es realitze d'acord amb les previsions contingudes en aquest.  
b) L'aprofitament de llenyes de conífera destinades a consum propi, d'acord amb els límits que s'estableixen en el capítol IV d'aquest títol.  
  
c) L'aprofitament de fusta de xops i altres espècies de creixement ràpid el torn de les quals siga inferior a 20 anys.  
d) L'extracció de llenyes residuals d'aprofitaments per a fusta o de neteges i podes amb destinació a usos domèstics.  
e) L'aprofitament de productes forestals per a actuacions de caràcter cultural o educatiu.  
2. Estan sotmesos a règim d'autorització administrativa per mitjà de resolució expressa tots els aprofitaments forestals no recollits en cap dels supòsits anteriors.  
3. Els procediments d'autorització d'aprofitaments forestals que en virtut de la normativa sectorial diferent hagen de ser informats preceptivament per un altre centre directiu de la conselleria competent per raó de la matèria, una altra conselleria o una altra administració pública estaran sotmesos obligatòriament al règim d'autorització administrativa mitjançant resolució expressa.  
  
  
Capítol III  
Règim general d'autorització per mitjà   
de presentació de «declaració responsable»  
  
Article 13. Contingut de la declaració responsable  
1. Les persones titulars dels terrenys forestals o les persones representants d'aquests que presenten alguna de les declaracions responsables regulades en aquest decret han de manifestar, a través dels formularis normalitzats i disponibles en el web de la conselleria competent en matèria forestal, sota la seua responsabilitat i segons la Llei 39/2015, d'1 d'octubre:  
a) que compleixen els requisits establerts en la normativa vigent per a realitzar l'aprofitament forestal objecte d'aquestes,  
b) que, si és el cas, disposen de la documentació que així ho acredita, i l'han de posar a disposició de l'Administració quan els siga requerida  
c) que, si és el cas, han subscrit amb caràcter previ l'acta de determinació de l'aprofitament a què fa referència l'article 28. No és aplicable aquest supòsit al cas d'extracció de llenyes residuals d'aprofitaments per a fusta o de neteges i podes amb destinació a usos domèstics  
  
d) que les dades relatives als productes obtinguts en els aprofitaments són veraces  
e) que es comprometen a mantindre el compliment de les obligacions anteriors durant el període de temps inherent a aquest reconeixement o exercici.  
2. En el cas que la declaració responsable faça referència a un aprofitament forestal destinat a l'obtenció de productes que es pretenguen comercialitzar, s'ha d'incloure a més el codi de traçabilitat assignat prèviament per l'Administració forestal autonòmica.  
3. L'administració competent en matèria forestal mantindrà actualitzats i disponibles en la seu electrònica de la Conselleria models específics de declaració responsable per a cada un dels aprofitaments forestals susceptibles d'autorització.  
  
Article 14. Efectes de la presentació  
La presentació de la declaració responsable, amb els requisits establerts en aquest decret, habilita des del dia de la seua presentació per a l'inici de l'aprofitament, sense perjudici de les facultats de comprovació, control i inspecció que tinguen atribuïdes les administracions públiques.  
  
Article 15. Comprovació  
1. La direcció territorial de la conselleria competent en matèria forestal a què es dirigisca la declaració responsable pot comprovar d'ofici:  
a) si estima que la recepció és de la seua competència; en cas contrari, la traslladarà a l'òrgan competent per a la seua tramitació, i haurà de notificar tal circumstància a la persona interessada.  
b) si la declaració responsable és el mitjà adequat d'intervenció, d'acord amb el que estableix aquest decret.  
2. La direcció territorial pot requerir en qualsevol moment la persona que va presentar la declaració responsable, i en el termini de deu dies, la documentació acreditativa del compliment dels requisits establerts en la normativa vigent per a la realització de l'aprofitament forestal.  
  
3. La inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable, o la no presentació davant de l'administració competent de la declaració responsable o de la documentació que siga, si és el cas, requerida per a acreditar el compliment d'allò que s'ha declarat, determinarà la impossibilitat de continuar amb l'exercici del dret o activitat afectada des del moment en què es tinga constància d'aquests fets, sense perjudici de les responsabilitats penals, civils o administratives que pertoquen.  
  
  
  
Capítol IV  
Règim general d'autorització per mitjà de «resolució expressa  
  
Article 16. Sol·licitud d'autorització d'aprofitaments forestals  
Les sol·licituds d'autorització es poden presentar en qualsevol moment de l'any i per registre d'entrada, pels mitjans admesos segons el que estableix la Llei 39/2015, d'1 d'octubre, almenys amb tres mesos d'antelació a la data en què es pretenga iniciar l'aprofitament, dirigit a la direcció territorial de la província on se situen els terrenys forestals objecte d'aprofitament.  
  
Article 17. Procediment  
El procediment de sol·licitud d'autorització d'aprofitament forestal està sotmés al que estableix la Llei 39/2015, d'1 d'octubre.  
  
  
Article 18. Competència  
1. La direcció territorial de la conselleria competent en matèria forestal de la província on se situen els terrenys forestals objecte d'aprofitament emetrà la resolució d'autorització.  
2. En cas d'afectar dues províncies, la resolució d'autorització serà emesa per la direcció territorial en l'àmbit de la qual se situe la major part del terreny forestal objecte de l'aprofitament.  
  
Article 19. Termini de resolució, sentit del silenci i recursos  
1. El termini de resolució de la sol·licitud és de tres mesos des de la data en què va tindre entrada en el registre de la Generalitat. Transcorregut aquest termini sense que es notifique resolució s'entendrà no autoritzada, d'acord amb la Llei 39/2015, d'1 d'octubre.  
2. Contra la resolució que es dicte es pot interposar recurs d'alçada davant de la persona titular de la direcció general amb competències en forests. Si l'acte no és exprés, es podrà interposar recurs d'alçada en qualsevol moment a partir de l'endemà a aquell en què es produïsquen els efectes del silenci administratiu.  
  
  
Capítol V  
Supòsits específics d'autorització   
segons els tipus d'aprofitaments  
  
Article 20. Aprofitament forestal menor  
1. Té la consideració d'aprofitament forestal menor:  
a) L'aprofitament de fusta i llenya de conífera que afecte una superfície inferior a 25 hectàrees, amb una intensitat d'extracció menor de 150 peus per hectàrea de diàmetre normal major de 7,5 centímetres i que no es repeteix sobre la mateixa parcel·la cadastral en 5 anys.  
b) L'aprofitament de fusta i llenya de frondoses per mitjà de reservació que afecte una superfície inferior a 5 hectàrees, i que no es repeteix sobre la mateixa parcel·la cadastral en 5 anys.  
c) L'aprofitament de suro que afecte una superfície inferior a 5 hectàrees i que no es repeteix sobre la mateixa parcel·la cadastral en 5 anys.  
  
d) L'aprofitament de pastura amb una càrrega ramadera inferior a 0,2 unitats de bestiar gros (UBG) per hectàrea en qualsevol època de l'any.  
e) Tots els aprofitaments apícoles.  
f) Els aprofitaments de fruits i plantes aromàtiques, medicinals, alimentàries o ornamentals que tinguen finalitat comercial o no es consideren consuetudinaris.  
g) Els aprofitaments de tòfona que no procedisquen de recol·lecció en plantacions incloses en el Registre de plantacions forestals temporals en terrenys agrícoles de la Comunitat Valenciana.  
h) Els aprofitaments de bolets amb destinació comercial o de més de sis quilograms per persona i dia per a consum propi.  
i) L'aprofitament de resina que afecte una superfície inferior a 5 hectàrees.  
2. Els aprofitaments que superen els límits establits en l'apartat 1 s'han d'incloure obligatòriament en un instrument tècnic de gestió forestal.  
3. Per a la realització de l'aprofitament forestal menor serà necessari disposar d'una autorització per mitjà de resolució expressa.  
  
Article 21. Aprofitament forestal planificat  
1. Es considera aprofitament forestal planificat tot aprofitament forestal previst en un instrument tècnic de gestió forestal aprovat i vigent, que s'executa d'acord amb les prescripcions que conté.  
  
2. Els aprofitaments forestals planificats requereixen per a la seua execució la presentació d'una declaració responsable que faça referència a un aprofitament inclòs en un instrument tècnic de gestió forestal.  
  
3. Els aprofitaments que excedisquen el que s'ha previst en la planificació de l'instrument tècnic de gestió forestal aprovat han de ser autoritzats per mitjà de resolució expressa. En la sol·licitud d'autorització han de justificar-se les variacions plantejades.  
  
Article 22. Aprofitament de llenya destinada a consum propi  
1. Es considera aprofitament de llenya destinada a consum propi la llenya de conífera dedicada a l'ús domèstic propi amb un límit anual per parcel·la cadastral de 20 esteris o 8 tones pesades en verd.  
2. No es poden abatre per a l'aprofitament de llenya destinada a consum propi els peus de coníferes en bon estat de més de 23 centímetres de diàmetre.  
3. No es considera consum propi la llenya destinada a usos industrials o comercials.  
4. Els aprofitaments de llenya destinada a consum propi s'han d'autoritzar per mitjà de presentació de declaració responsable, que pot presentar-se durant tot l'any.  
  
Article 23. Aprofitament forestal procedent de circumstàncies extraordinàries  
1. Es considera aprofitament forestal procedent de circumstàncies extraordinàries l'aprofitament que es realitza com a conseqüència de danys causats per esdeveniments climàtics excepcionals o per altres circumstàncies sobrevingudes o sinistres i la finalitat del qual siga afavorir la correcta evolució de la massa forestal.  
2. Els aprofitaments forestals procedents de circumstàncies extraordinàries requereixen per a la seua autorització la presentació d'una sol·licitud que pot presentar-se durant tot l'any. El termini de resolució d'aquesta sol·licitud serà d'un mes, transcorregut el qual sense resolució s'entendrà no autoritzat.  
3. Per a la realització de l'aprofitament forestal procedent de circumstàncies extraordinàries cal disposar d'una resolució d'autorització expressa.  
  
Article 24. Aprofitament cinegètic i piscícola  
1. La persona titular d'un aprofitament cinegètic o piscícola, i les que hi participen, tenen les obligacions establertes en la normativa vigent en matèria de caça i pesca continental respectivament.  
2. Els aprofitaments cinegètics i piscícoles s'han de realitzar d'acord amb la resolució d'aprovació d'un pla tècnic d'ordenació cinegètica o pla tècnic d'ordenació piscícola respectivament, no requereixen per a la seua execució la presentació de declaracions responsables durant la vigència de la resolució aprovatòria i queden subjectes a la supervisió de l'administració competent per raó de la matèria i a la documentació anual que cal presentar segons s'establisca en la seua legislació específica.  
3. Als efectes d'aquest decret, el Pla tècnic d'ordenació cinegètica i el Pla tècnic d'ordenació piscícola equivalen a l'instrument tècnic de gestió forestal.  
  
Article 25. Aprofitament de plantacions forestals temporals  
L'aprofitament de plantacions forestals temporals s'ha de realitzar d'acord amb les disposicions de l'Ordre 4/2015, de 9 de març, de la Conselleria d'Infraestructures, Territori i Medi Ambient, per la qual es crea i regula el Registre de plantacions forestals temporals en terrenys agrícoles de la Comunitat Valenciana i es publica el Catàleg d'espècies al·lòctones.  
  
Article 26. Aprofitament de productes forestals per a actuacions de caràcter cultural o educatiu  
1. Es considera aprofitament de productes forestals per a actuacions de caràcter cultural o educatiu l'extracció d'espècies forestals arbòries, arbustives, de matoll o herbàcies, o d'alguna de les seues parts, destinada a la realització d'actuacions culturals o educatives.  
2. L'aprofitament de productes forestals per a actuacions de caràcter cultural o educatiu serà autoritzat per mitjà de la presentació de declaració responsable, que pot presentar-se durant tot l'any.  
  
  
  
Capítol VI  
Execució dels aprofitaments forestals.   
Disposicions generals  
  
Article 27. Condicions tècniques d'execució  
1. Els aprofitaments forestals han de complir les condicions tècniques generals d'execució detallades en l'annex I.  
2. Els diferents aprofitaments forestals han de complir les condicions tècniques específiques d'execució detallades en l'annex II que els siguen aplicables.  
Article 28. Determinació de l'aprofitament forestal  
1. La determinació té per objecte concretar in situ els productes que s'aprofitaran o la superfície objecte d'aprofitament, i s'han de realitzar, respectivament, per mitjà d'operacions de senyalament individual o de demarcació del terreny de forma fefaent.  
2. La determinació de l'aprofitament és obligatòria i va a càrrec del titular de l'aprofitament.  
3. No pot aprofitar-se cap producte de la forest que prèviament no s'haja determinat en les condicions que preveu aquest decret, ni tan sols per a utilitzar-lo en treballs complementaris a l'aprofitament.  
  
4. La determinació ha de ser clara i recognoscible fins a la finalització de l'aprofitament.  
5. En el cas d'aprofitaments forestals planificats, la determinació es realitzarà d'acord amb els criteris establerts en l'instrument tècnic de gestió aprovat i vigent.  
6. En la resta d'aprofitaments forestals, la determinació es realitzarà d'acord amb les prescripcions definides en l'autorització o, a falta d'això, per les disposades pel personal tècnic de la direcció territorial.  
  
7. La determinació serà comprovada pels agents i les agents mediambientals de la Generalitat, acció de la qual s'estendrà acta d'assenyalament, que subscriurà l'agent mediambiental designat i la persona titular de l'aprofitament o persona responsable en qui formalment delegue.  
  
8. S'exceptua de l'obligació de determinació prèvia d'aprofitament l'extracció de llenyes residuals d'aprofitaments per a fusta o de neteges i podes amb destinació a usos domèstics, per a la qual tampoc és requisit la subscripció d'una acta de senyalament prèvia.  
  
Article 29. Inspecció  
1. Les funcions d'inspecció en camp i denúncia les exerciran agents mediambiental d'acord amb la normativa que atribueix i regula les funcions d'aquests agents de l'autoritat.  
2. En el curs de l'aprofitament, agents mediambientals poden realitzar les actuacions que siguen necessàries per a garantir el compliment de les condicions que siguen exigibles. Els agents mediambientals, sense minva de la seua autoritat ni del compliment dels seus deures, interferiran en el menor grau possible en el desenvolupament de les activitats.  
3. Les persones titulars i adjudicatàries dels drets dels aprofitaments i totes les persones que intervinguen en l'execució han de facilitar i prestar col·laboració en les inspeccions que realitzen agents mediambientals.  
4. En els casos en què el titular de l'aprofitament estime que l'acatament d'alguna de les indicacions realitzades durant la inspecció puga lesionar els seus interessos, ho posarà en coneixement de la direcció territorial, la qual emetrà resolució en el termini màxim d'1 mes. La falta de resolució expressa en termini produirà els efectes del silenci desestimatori respecte a les sol·licituds que aquest haguera pogut formular.  
  
5. Durant l'execució de l'aprofitament s'ha de disposar de la documentació que n'acredite l'autorització per part de l'Administració forestal autonòmica, que podrà ser requerida pel personal encarregat de realitzar les funcions d'inspecció.  
6. De les operacions d'inspecció dels aprofitaments forestals es pot estendre acta sempre que s'haja convocat les persones interessades.  
  
7. Les actes les han de subscriure les persones assistents i s'hi faran constar tots els aspectes que s'estimen convenients per a definir l'estat de la superfície i, si n'hi ha, l'incompliment de les condicions d'autorització, els danys que s'advertisquen i les reparacions que siguen procedents, amb indicació del termini fixat per a realitzar-les. A més, s'hi consignarà la falta de les persones que no hi assistisquen i hagen sigut citades.  
8. La persona de l'aprofitament o persona responsable en qui formalment delegue rebrà una còpia de les actes de les inspeccions a l'assistència de les quals haja sigut convocada i estiga present. Si no hi compareix, pot sol·licitar-la a través de petició escrita dirigida a la direcció territorial.  
  
Article 30. Restriccions temporals  
L'Administració forestal autonòmica pot restringir de forma motivada l'època per a l'execució dels aprofitaments forestals en funció de les condicions climàtiques, la falta de capacitat portant del sòl, el risc d'erosió, el risc d'incendis, l'existència o aparició de plagues, malalties o altres patologies, l'afecció a l'època de reproducció d'espècies protegides, així com per altres condicionants legals, ambientals o tècnics.  
  
  
Article 31. Pròrroga  
1. Quan un aprofitament autoritzat per mitjà de resolució expressa no haja sigut totalment executat en el termini de vigència, se'n pot sol·licitar una pròrroga sempre que siga per causes justificades. Per a això, la persona titular de l'autorització ha d'indicar en la sol·licitud de pròrroga el número d'expedient i les causes que han impedit finalitzar-lo. La pròrroga s'ha de sol·licitar almenys amb un mes d'antelació a la data en què finalitze l'autorització. Aquest mes d'antelació no serà exigible en cas de causes excepcionals sobrevingudes produïdes durant l'últim mes.  
  
2. Quan un aprofitament autoritzat per mitjà de presentació de declaració responsable no haja sigut totalment executat en el termini de vigència, no hi haurà possibilitat de pròrroga i per a la finalització caldrà cursar una nova declaració responsable.  
  
Article 32. Comunicació anual de la quantitat obtinguda en l'aprofitament de fusta i afins  
1. Al terme de cada anualitat, durant la vigència de l'aprofitament de fusta i afins i també quan aquest finalitze, la persona titular ha de comunicar a l'Administració forestal autonòmica la quantitat de producte realment obtinguda i extreta de la forest. La comunicació ha d'identificar-se amb el codi de traçabilitat, sense perjudici del que estableix el Reglament (UE) núm. 995/2010, del Parlament Europeu i del Consell, de 20 d'octubre de 2010, pel qual s'estableixen les obligacions dels agents que comercialitzen fusta i productes de la fusta, i el Reial decret 1088/2015, de 4 de desembre, per a assegurar la legalitat de la comercialització de fusta i productes de la fusta, o la normativa que la complemente o substituïsca.  
2. Aquesta comunicació també s'ha de realitzar en aquells casos en què un aprofitament degudament autoritzat, una vegada finalitzat el termini per a executar-lo, no s'haja realitzat, encara que la quantitat siga zero  
3. L'administració competent en matèria forestal mantindrà actualitzats i disponibles en la seu electrònica de la Conselleria models específics de comunicació anual per als diferents tipus d'aprofitament.  
  
  
  
Títol III  
Condicions generals per a l'alienació   
dels aprofitaments forestals en forests   
gestionades per la Generalitat  
  
Capítol I  
Disposicions generals  
  
Article 33. Àmbit de regulació dels aprofitaments forestals en muntanyes gestionades per la Generalitat en els termes previstos en l'article 3.3 d'aquest decret  
Aquest títol constitueix les bases que serviran per a la redacció dels plecs generals i particulars, tant de condicions tecnicofacultatives com de les condicions economicoadministratives, per a l'alienació dels aprofitaments forestals en les forests gestionades per la Generalitat.  
  
  
Article 34. Entitat facultada per a l'alienació  
1. L'alienació la realitzarà l'entitat propietària de la forest d'acord amb aquestes condicions generals, els plecs generals i particulars de condicions tecnicofacultatives i economicoadministratives que corresponguen i la normativa d'aplicació en la matèria.  
2. En les forests propietat de la Generalitat, la persona titular de la direcció territorial al càrrec de la qual estiga la forest (d'ara en avant, la direcció territorial) és la competent per a l'alienació dels aprofitaments forestals. En el cas que afecte dues províncies, l'alienació la realitzarà la direcció general competent per raó de la matèria.  
  
Article 35. Disposicions de caràcter general  
1. L'adjudicació de l'aprofitament s'atorgarà deixant de banda el dret de propietat i sense perjudici a tercers. En cap cas eximirà la persona beneficiària d'obtindre, amb caràcter previ i a costa seua, les llicències i autoritzacions que requerisca l'activitat que realitzarà.  
2. La persona adjudicatària no pot impedir, interrompre o dificultar l'execució dels altres aprofitaments que s'estiguen donant simultàniament en la forest, sense perjudici del que puga establir-se en els plecs particulars de condicions tecnicofacultatives que es determinen. De la mateixa manera, s'ha d'actuar davant dels treballs de qualsevol altra índole que siguen realitzats en la forest per l'òrgan forestal.  
3. Per a l'alienació dels aprofitaments forestals en les forests gestionades per la Generalitat és necessari que les forests compten amb un instrument tècnic de gestió forestal aprovat per l'Administració forestal autonòmica o, si no n'hi ha, disposar d'una autorització específica de l'Administració forestal autonòmica. En el cas d'aprofitaments no per a fusta, n'hi haurà suficient amb el fet que aquests aprofitaments es troben expressament regulats en el Pla d'ordenació de recursos forestals (PORF) corresponent.  
4. La tramitació, el procediment i la forma d'adjudicació es realitzaran en tots els casos d'acord amb els principis de publicitat, objectivitat, imparcialitat i transparència, així com de concurrència competitiva.  
  
5. L'administració pot inadmetre la sol·licitud d'alienació d'aprofitaments recreatius per a l'explotació d'instal·lacions en les forests gestionades per la Generalitat quan per raons d'interés públic, cultural o mediambiental així ho determine.  
  
  
Capítol II  
Condicions tècniques i econòmiques generals   
per a l'alienació d'aprofitaments forestals   
en les forests gestionades per la Generalitat  
  
Article 36. plec general de condicions tecnicofacultatives  
1. La direcció general competent en matèria forestal confeccionarà i aprovarà un plec general de condicions tecnicofacultatives per als diferents aprofitaments forestals, d'acord amb l'article 74 del Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
2. El plec general de condicions tecnicofacultatives per als diferents aprofitaments forestals estarà d'acord amb les condicions establertes en aquest decret.  
3. Aquest plec general es publicarà en el Diari Oficial de la Generalitat Valenciana, i estarà disponible en la pàgina web de la conselleria competent per raó de la matèria.  
  
Article 37. plec particular de condicions tecnicofacultatives  
1. Tota alienació d'aprofitament forestal en forests gestionades per la Generalitat ha de comptar amb un plec particular de condicions tecnicofacultatives, que serà específic i estarà determinat i redactat a aquest efecte pel tècnic o tècnica instructor designat per la direcció territorial.  
  
2. El plec particular de condicions tecnicofacultatives estarà d'acord amb les condicions establertes en aquest decret i amb el plec general de condicions tecnicofacultatives després de la seua aprovació per la direcció general competent per raó de la matèria.  
3. El plec particular de condicions tecnicofacultatives ha de ser subscrit per la persona titular de la forest, la persona adjudicatària i pel tècnic o tècnica instructor designat a aquest efecte per la direcció territorial.  
4. El plec particular de condicions tecnicofacultatives ha de contindre, entre altres disposicions:  
a) Àmbit d'aplicació.  
b) Tipus d'aprofitament.  
c) Localització i superfície.  
d) Producte a aprofitar o a utilitzar, i forma de determinació.  
  
e) Quantia estimada.  
f) Període d'adjudicació.  
g) Taxació pericial mínima.  
h) Característiques tècniques generals i específiques d'execució de l'aprofitament.  
i) Entitat que realitza l'alienació i instructor.  
j) Procediment d'entrega.  
k) Procediment d'inspecció.  
l) Procediment per a la suspensió i revocació.  
m) Procediment de denúncia i sancions.  
5. En el cas d'aprofitaments recreatius, a més, ha de contindre les disposicions següents:  
a) Obres i instal·lacions que ha de mantindre o realitzar la persona adjudicatària.  
b) Obligació de la persona adjudicatària de mantindre en bon estat la porció del domini públic utilitzat i les obres i instal·lacions existents o que construïsca.  
c) Si és el cas, tarifes que han d'abonar les persones usuàries i el procediment per a la seua revisió.  
d) Reversió de les obres i instal·lacions en acabar el termini.  
e) Obligació de la persona adjudicatària d'abandonar i deixar lliures i buits a disposició de l'administració els béns objecte de l'adjudicació.  
6. El plec particular de condicions tecnicofacultatives pot establir un procediment de disminució gradual de la taxació pericial mínima, aplicable en cas de resultar deserta la primera alienació, a fi que la persona titular de la forest puga procedir a realitzar fins a dues alienacions successives més amb les mateixes condicions tecnicofacultatives. Aquest procediment no eximeix la persona titular de la forest de l'obligació de notificar aquest fet a la direcció territorial que haja redactat el plec particular de condicions tecnicofacultatives.  
  
7. En el cas de forests amb certificat forestal expedit per una entitat acreditada, el plec particular de condicions tecnicofacultatives ha de reflectir explícitament aquesta circumstància.  
8. Per a la realització d'obres auxiliars per part de la persona adjudicatària, així com per a la instal·lació o ús de qualsevol objecte o mitjà complementari no previst en el plec particular de condicions tecnicofacultatives, cal sol·licitar autorització a la direcció territorial, que consultarà la persona propietària dels terrenys.  
  
Article 38. plec general de condicions economicoadministratives  
  
El plec general de condicions economicoadministratives estarà d'acord amb les condicions establertes en aquest decret i serà elaborat per l'entitat titular de la forest.  
  
Article 39. plec particular de condicions economicoadministratives  
  
1. Tota alienació d'un aprofitament forestal ha de comptar amb un plec particular de condicions economicoadministratives, elaborat per l'entitat que tinga la propietat de la forest.  
2. El plec particular de condicions economicoadministratives ha de contindre, entre altres disposicions:  
a) Àmbit d'aplicació.  
b) Tipus d'aprofitament.  
c) Pla de localització i superfície.  
d) Producte a aprofitar o a utilitzar, i forma de determinació.  
  
e) Quantia estimada.  
f) Període d'adjudicació.  
g) Preu d'eixida.  
h) Entitat que realitza l'alienació i instructor.  
i) Tipus d'adjudicació: subhasta, concurs o adjudicació directa.  
j) Forma de pagament.  
k) Efectes derivats de l'incompliment dels pagaments en els terminis establits.  
l) Si és el cas, garanties exigibles.  
m) Fiançament en cas de liquidació final.  
n) Modificació.  
o) Suspensió temporal.  
p) Pròrroga.  
q) Revocació.  
r) Cessió a terceres persones i subcontractació.  
3. Seran nul·les les condicions economicoadministratives que s'oposen al plec de condicions tecnicofacultatives.  
4. El plec particular de condicions economicoadministratives que ha de regir en forests propietat de la Generalitat ha de ser redactat i aprovat per la direcció territorial corresponent; aquesta aprovació es pot realitzar de forma expressa o per mitjà de publicació de les condicions particulars en l'anunci de licitació.  
5. La tramitació dels cobraments de l'import de l'adjudicació en forests propietat de la Generalitat correspon a la direcció territorial.  
  
  
Article 40. Acumulació de procediments d'alienació d'aprofitaments forestals  
1. El procediment d'alienació dels aprofitaments forestals es pot realitzar de forma individual per a cada un dels aprofitaments o de forma conjunta agrupant-los.  
2. Els procediments d'alienació, encara que els realitzen de forma individual cada persona propietària, poden compartir els actes de l'anunci de la licitació i de resolució de l'adjudicació.  
3. Els procediments d'alienació poden realitzar-se en qualsevol moment de l'any.  
  
Article 41. Preu d'eixida  
El preu d'eixida de la licitació de l'alienació de l'aprofitament forestal que estableix la persona propietària dels terrenys en el plec particular de condicions economicoadministratives s'ha de correspondre, almenys, amb el valor de la taxació pericial mínima realitzada per la direcció territorial en el plec particular de condicions tecnicofacultatives.  
  
  
Article 42. Pagament de l'import de l'adjudicació  
1. Quan l'adjudicació es realitze per mitjà de subhasta, el pagament de l'import en diners de l'adjudicació es pot realitzar mitjançant:  
a) Liquidació inicial integra, executant a risc i perill del contractista.  
  
b) Liquidació final a resultes del mesurament final.  
c) Liquidació inicial parcial, més liquidació final de la resta del que s'haja extret al final de l'aprofitament.  
d) Cànon anual.  
e) Actuacions de millora del medi forestal.  
2. El pagament en forma de cànon anual és d'aplicació obligatòria en el cas d'aprofitaments recreatius.  
3. En el cas del pagament de l'import en diners, el propietari de la forest ha de tramitar els cobraments de l'import de l'adjudicació i remetre una còpia del justificant del pagament a la direcció territorial.  
4. En el cas dels aprofitaments en forests subjectes a consorcis o convenis en virtut dels quals s'establisca una part de l'import de l'adjudicació en favor de l'Administració forestal autonòmica, el tràmit corresponent anirà a càrrec de la direcció territorial.  
5. Quan l'adjudicació es realitze per mitjà de concurs i el pagament s'efectue per mitjà de la realització d'actuacions de millora del medi forestal que estiguen incloses en un instrument tècnic de gestió forestal, aquestes es valoraran d'acord amb el preu de les unitats d'obra segons tarifes oficials.  
6. Les actuacions de millora del medi forestal es desenvoluparan dins del període d'alienació de l'aprofitament i s'executaran amb la supervisió del tècnic o tècnica instructors.  
  
Article 43. Fons de millores en forests catalogades  
1. De conformitat amb l'article 38 de la Llei 43/2003, de 21 de novembre, de forests, les persones titulars de forests catalogades destinaran a un fons de millores la finalitat del qual serà la conservació i millora de les forests incloses en el Catàleg de forests d'utilitat pública una quantia del 15 per cent de l'import de l'alienació dels aprofitaments forestals.  
2. Aquest fons serà gestionat per la persona titular de la forest, el qual ha de disposar d'un compte corrent específic per a aquesta finalitat i portar el seu moviment comptable.  
3. Les quanties obtingudes anualment per aquest concepte poden acumular-se, fins a un màxim de 10 anys, per a permetre realitzar inversions de major magnitud. Les inversions es realitzaran d'acord amb el pla de millores establit en l'instrument tècnic de gestió forestal de la forest.  
  
  
Capítol III  
Condicions específiques per a l'alienació d'aprofitaments  
 forestals en les forests de titularitat de la Generalitat  
  
Article 44. Tipus d'adjudicació  
1. El tècnic o tècnica de la direcció territorial seleccionarà la forma d'adjudicació més idònia d'acord amb la legislació patrimonial.  
2. En el cas d'adjudicació per concurs, aquesta es realitzarà a la proposició que continga les actuacions de millora del medi forestal, incloses en un instrument tècnic de gestió forestal, el valor de les quals, d'acord amb el preu de les unitats d'obra segons tarifes oficials, siga major.  
  
Article 45. Òrgan responsable de l'adjudicació  
1. L'òrgan responsable de l'adjudicació, sense perjudici de l'obligació d'atendre el principi de presència equilibrada de dones i homes en els nomenaments i designacions que exigeix la normativa vigent en la matèria, tindrà la següent composició:  
a) Persona nomenada per a exercir la presidència: persona titular de la direcció territorial o la persona en qui delegue.  
b) Vocals: cap de la secció forestal de la direcció territorial o la persona en qui delegue més una persona tècnica de la direcció territorial.  
  
c) Persona nomenada per a exercir la secretaria: persona que exerceix la secretaria territorial o la persona en qui delegue.  
2. La persona nomenada per a exercir la secretaria de l'òrgan actuarà amb veu però sense vot.  
3. Els acords de l'òrgan s'adoptaran per majoria simple.  
4. En la composició de l'òrgan es procurarà una composició paritària  
  
Article 46. Prerrogatives de l'administració  
1. L'òrgan competent per a l'adjudicació té la prerrogativa d'interpretar les adjudicacions, resoldre els dubtes que oferisca el seu compliment, modificar-les per raons d'interés públic, acordar la seua resolució i determinar els efectes d'aquesta.  
2. Els acords que dicte l'Administració forestal autonòmica en l'exercici de les prerrogatives enunciades en el paràgraf precedent seran immediatament executius.  
3. Les discrepàncies que sorgisquen sobre la interpretació, modificació, resolució i efectes de les adjudicacions les resoldrà l'òrgan competent per a l'adjudicació, contra les quals es pot recórrer en alçada davant de la persona titular de la direcció general amb competències en matèria de forests.  
4. Contra les resolucions de la direcció general es pot interposar un recurs contenciós administratiu, de conformitat amb les disposicions de la Llei 39/2015, d'1 d'octubre, i la Llei 29/1998, de 13 de juliol, reguladora de la jurisdicció contenciosa administrativa o normativa, que les substituïsca o complemente.  
  
  
Capítol IV  
Entrega, seguiment i finalització de l'adjudicació  
  
Article 47. Determinació de l'aprofitament forestal  
1. La determinació té per objecte concretar in situ els productes que s'aprofitaran, la superfície objecte d'aprofitament o la instal·lació objecte d'alienació, i s'han de realitzar, respectivament, per mitjà d'operacions de senyalament individual o de demarcació del terreny de forma fefaent.  
2. La determinació és obligatòria i va a càrrec de la persona titular de l'aprofitament.  
3. No es pot aprofitar cap producte o instal·lació de la forest sense que prèviament haja sigut determinat en les condicions que preveu aquest decret, ni tan sols per a utilitzar-lo en treballs complementaris.  
4. La determinació ha de ser clara i recognoscible fins a la finalització de l'aprofitament.  
5. En el cas d'aprofitaments forestals planificats, la determinació s'ha de realitzar d'acord amb els criteris establerts en l'instrument tècnic de gestió aprovat i vigent.   
6. En la resta d'aprofitaments forestals, la determinació s'ha de realitzar d'acord amb les prescripcions definides en la resolució d'autorització o, a falta d'això, per les disposades pel personal tècnic de la direcció territorial.  
7. La determinació serà comprovada per agents mediambientals de la Generalitat, acció de la qual s'estendrà acta de assenyalament, que serà subscrita per l'agent mediambiental designat i per la persona titular de l'aprofitament, o la persona responsable en qui formalment delegue.  
  
  
Article 48. Entrega de l'adjudicació  
1. La persona adjudicatària no pot iniciar cap activitat sobre el bé adjudicat sense que, una vegada en poder de la resolució de l'adjudicació i de la llicència, se li entregue per mitjà de la corresponent acta d'entrega. En el cas d'iniciar l'activitat sense l'acta d'entrega, s'aplicaran les sancions que pertoquen, i es podrà anul·lar l'adjudicació amb pèrdua de la garantia depositada.  
2. L'entrega es farà en el lloc on haja de realitzar-se l'activitat adjudicada i sempre abans de la primera intervenció prevista, per mitjà de la citació prèvia corresponent, i inclourà la formalització de l'acta d'entrega.  
3. En la realització de l'entrega és preceptiu recórrer i inspeccionar la zona de la muntanya on es localitze i s'haja de desenvolupar l'aprofitament, posant l'accent especialment en els seus límits i particions.  
4. Han d'acudir a l'acte i subscriure l'acta d'entrega la persona adjudicatària, un o una representant de l'entitat propietària de la forest quan el titular no siga la Generalitat i el tècnic o tècnica instructors designats o agent mediambiental adscrit a la zona. Quan l'entitat propietària siga la Generalitat, el tècnic o tècnica designats per la direcció territorial farà, a més, de representant seu.  
5. En l'acta es manifestarà la conformitat amb els plecs de condicions i es faran constar els aspectes que es consideren pertinents. Almenys hi ha de constar l'estat previ de la zona d'actuació.  
6. En el cas d'adjudicacions plurianuals, l'acta d'entrega serà única i se subscriurà amb caràcter previ a l'inici de l'aprofitament.  
7. Si després d'haver sigut citada degudament, la persona adjudicatària, o la representant, no concorre a l'acte de l'entrega, se li poden exigir els danys i perjudicis a què la seua no assistència haja donat lloc. En aquest cas, se la citarà una segona vegada i si tampoc hi concorre, a més d'aplicar-li les sancions que pertoquen, es podrà anul·lar l'adjudicació amb pèrdua de la garantia definitiva depositada. Tot això a reserva de causes degudament justificades.  
  
Article 49. Inspecció  
1. De les operacions d'inspecció que es realitzen en forests gestionades per la Generalitat es redactarà un informe. Quan, a més, s'haja convocat i assistisquen les persones interessades, s'estendrà acta.  
2. Les actes les han de subscriure les persones assistents i s'hi faran constar els aspectes que s'estimen convenients per a definir l'estat de la superfície i, si n'hi ha, els danys que s'advertisquen i les reparacions que siguen procedents, amb indicació del termini fixat per a realitzar-les. En el cas que hi haja incompliment del plec de condicions tecnicofacultatives, també s'hi farà constar. A més, es consignarà la falta de qui no hi assistisca i haja sigut citat.  
3. La persona adjudicatària o responsable en qui formalment delegue rebrà una còpia de les actes de les inspeccions a l'assistència de les quals haja sigut convocada i hi estiga present. Si no hi compareix, les pot sol·licitar a través d'una petició escrita dirigida a la direcció territorial.  
  
Article 50. Mesures de vigilància per part de la persona adjudicatària  
La persona adjudicatària, sense causar cap perjudici a terceres persones, pot prendre les mesures de vigilància i control que considere oportunes en defensa dels seus interessos.  
Article 51. Reconeixement final  
1. Una vegada finalitzat el termini de vigència de l'adjudicació o el de la seua pròrroga, si n'hi ha, es procedirà a l'operació del reconeixement final per part del personal de la direcció territorial i s'emetrà l'acta de finalització.  
2. El reconeixement final es farà en el lloc on s'haja realitzat l'activitat adjudicada, amb la citació prèvia corresponent, i caldrà formalitzar l'acta de finalització.  
3. En l'acta de finalització s'ha de fer constar, sense perjudici de les condicions que puguen disposar-se en el plec de condicions particulars tecnicofacultatives, l'estat de la superfície o instal·lació implicada en l'adjudicació i, si és el cas, la determinació dels danys, així com el termini i les actuacions que calga dur a terme per a la seua recuperació.  
4. Han d'acudir al reconeixement final i subscriure l'acta de finalització la persona adjudicatària o la representant, una representant de l'entitat propietària de la forest quan la titular no siga la Generalitat, el personal tècnic designat per la direcció territorial i l'agent mediambiental designat pel cap o la cap de comarca. En el cas que l'entitat propietària siga la Generalitat, la representarà el tècnic o tècnica o agent designats.  
5. Si, després d'haver sigut citada degudament, la persona adjudicatària, o la representant, no concorre al reconeixement final, se li poden exigir els danys i perjudicis a què la seua no assistència haja donat lloc. En aquest cas, se la citarà una segona vegada i, si tampoc hi concorre, a més d'aplicar-li les sancions que pertoquen, el fet pot suposar la pèrdua de la garantia definitiva depositada.  
6. En la realització del reconeixement final és preceptiu recórrer i inspeccionar la zona de la forest on estiga localitzada, posant l'accent especialment en els seus límits i particions.  
7. Si l'activitat adjudicada s'ha realitzat d'acord amb les prescripcions establertes, el tècnic o tècnica designats per la direcció territorial ho donarà per rebut, i procedirà a partir d'aquest moment a la tramitació de la devolució de la garantia.  
8. En el cas dels aprofitaments la forma d'alienació dels quals incloga liquidació final, estaran subjectes a mesurament final. El mesurament final s'efectuarà en les mateixes unitats que aquelles en què s'aliena l'aprofitament, que han de ser especificades en el plec de condicions particulars tecnicofacultatives corresponent.  
9. Tots els productes de l'aprofitament que no s'hagen extret de la forest o les instal·lacions no desmuntades dins dels terminis assenyalats per a això quedaran a benefici del o de la titular pública que corresponga, i la persona adjudicatària perdrà tot dret sobre ells i quedarà, a més, obligada a indemnitzar els danys i perjudicis, si n'hi ha, i a costejar les despeses d'extracció quan la direcció territorial estime necessària aquesta operació.  
10. Una vegada finalitzada l'adjudicació, les instal·lacions mòbils es retiraran del terreny forestal. Al mateix temps, les obres auxiliars fixes han de ser demolides per la persona adjudicatària, i deixar el terreny en l'estat en què es trobava abans de l'adjudicació, o quedar a benefici de l'entitat propietària de la forest, d'acord amb el que s'haja indicat en el plec particular de condicions tecnicofacultatives. Si el plec particular no indica res respecte d'això, aquesta decisió quedarà a criteri de l'entitat propietària de la forest.  
  
Article 52. Danys i perjudicis  
La persona adjudicatària és responsable davant de l'Administració forestal autonòmica i davant del o de la titular dels terrenys de tots els danys i perjudicis ocasionats per l'activitat, fins i tot els que ho siguen per omissió o descuit, que durant la seua vigència s'ocasionen en els terrenys forestals implicats o en les vies forestals utilitzades per a l'extracció dels productes.  
  
  
Capítol V  
Modificació, suspensió temporal, pròrroga   
i cessió a terceres persones de l'adjudicació  
  
Article 53. Modificació  
1. Les modificacions que introduïsca la direcció territorial per causa d'índole social o sobrevingudes seran de compliment obligatori per la persona adjudicatària. Abans de la resolució corresponent, es li donarà audiència.  
2. Si la persona adjudicatària estima que la modificació pot lesionar els seus interessos, haurà de posar-ho en coneixement de la persona titular de la direcció territorial, i pot renunciar a l'adjudicació sense cap perjudici. La persona adjudicatària té dret als abonaments i indemnitzacions previstes que dicta la Llei 9/2017, de 8 de novembre, de contractes del sector públic, o la normativa que la substituïsca o complemente.  
  
Article 54. Suspensió temporal  
1. La persona titular de la direcció territorial pot suspendre provisionalment l'aprofitament per causes justificades d'interés públic. En aquest cas, la persona adjudicatària s'abstindrà de realitzar els treballs o activitats que se li indiquen fins que s'alce la suspensió. La persona adjudicatària té dret als abonaments i indemnitzacions previstes que dicta la Llei 9/2017, de 8 de novembre, de contractes del sector públic, o la normativa que la substituïsca o complemente.  
  
2. Quan la persona adjudicatària incomplisca el que s'estableix en els plecs que corresponguen en cada cas, la persona titular de la direcció territorial, a proposta del tècnic o tècnica instructors designats, podrà paralitzar immediatament els treballs que s'estiguen desenvolupant.  
3. La suspensió temporal s'acordarà per una resolució motivada de la persona titular de la direcció territorial corresponent, prèvia instrucció del procediment en els termes previstos en la legislació vigent de procediment administratiu comú. El termini màxim per a resoldre el procediment serà de tres mesos. Transcorregut aquest termini sense una resolució expressa, es produirà la caducitat d'aquest.  
  
Article 55. Pròrroga  
1. No es concedirà cap pròrroga al termini fixat a l'adjudicació, llevat que hi concórrega alguna de les circumstàncies següents:  
a) Quan s'haja suspés d'acord amb el que s'ha indicat en l'article anterior, i en aquest cas la pròrroga serà, en principi, per un termini igual al de la suspensió temporal.  
b) Si hi ha impossibilitat absoluta d'executar l'aprofitament per causes alienes a la persona adjudicatària.  
c) Per raons extraordinàries de caràcter silvícola que ho aconsellen, amb un informe previ del tècnic o tècnica instructors o responsables i pel temps estrictament necessari per a resoldre aquestes circumstàncies.  
2. La persona adjudicatària ha de sol·licitar la pròrroga amb un mes d'antelació respecte de la data en què expire el seu termini de vigència.  
3. La sol·licitud de pròrroga del termini d'execució degudament justificada, raonada i acompanyada dels justificants que pertoquen serà resolta per la direcció territorial en el termini d'un mes.  
  
Article 56. Cessió a terceres persones i subcontractació  
1. Els drets procedents de l'adjudicació es poden cedir a terceres persones d'acord amb la legislació vigent, amb l'autorització prèvia i expressa de la direcció territorial.  
2. En cas de subcontractació, la persona adjudicatària ha de proveir la persona contractista del document que l'acredite com a tal, però això no eximeix la persona adjudicatària de la responsabilitat corresponent a tots els danys que es produïsquen en la forest.  
  
  
Capítol VI  
Revocació de l'adjudicació  
  
Article 57. Causes de revocació de l'adjudicació  
1. Seran causes de revocació de l'adjudicació:  
a) Les previstes en les legislacions estatals i autonòmiques patrimonials i forestals aplicables.  
b) L'incompliment continuat o reiterat dels plecs de condicions per part de l'adjudicatari.  
2. La persona titular de la direcció territorial revocarà l'adjudicació per mitjà d'una resolució.  
3. La revocació de l'adjudicació suposa la liquidació del que s'haja extret o utilitzat fins a aquell moment, sense perjudici de les sancions que, si és el cas, corresponguen d'acord amb la legislació aplicable a l'incompliment que la motive.  
4. La revocació d'adjudicació no eximeix la persona adjudicatària de la seua obligació de prendre les mesures oportunes, que aniran a costa seua, perquè la zona afectada quede en bones condicions de neteja d'acord amb l'estat previ a l'inici de l'activitat.  
5. La revocació de l'adjudicació no donarà lloc a indemnització per danys i perjudicis, excepte en els casos previstos en la normativa aplicable.  
  
  
Disposicions addicionals  
  
Primera. Productes forestals obtinguts en actuacions no considerades aprofitament forestal  
1. Tindran la consideració de productes forestals obtinguts en actuacions no considerades aprofitament forestal els generats com a conseqüència de l'execució de les actuacions següents:  
a) Obres de caràcter no forestal preceptives o autoritzades per altres administracions diferents de la forestal, realitzades en terreny forestal.  
b) Treballs de prevenció d'incendis, defensa d'infraestructures, béns immobles o cultius preceptius o degudament autoritzats per l'Administració forestal autonòmica que s'executen en terreny forestal.  
  
c) Qualsevol actuació susceptible de generar productes forestals fora de terreny forestal.  
2. Per a la comercialització de productes forestals obtinguts en actuacions no considerades aprofitament forestal, la persona titular ha de disposar d'un codi de traçabilitat que permeta identificar de manera inequívoca el seu origen legal  
3. Per a l'obtenció del codi de traçabilitat, la persona titular ha de realitzar una sol·licitud dirigida a la direcció territorial de la conselleria competent en matèria forestal en l'àmbit de la qual es localitze l'actuació corresponent. La sol·licitud es pot presentar durant tot l'any.  
  
4. En el cas d'obres degudament autoritzades per altres administracions, cal adjuntar una còpia de la llicència d'obra o resolució corresponent. En el cas d'obres preceptives per normativa forestal o autoritzades per l'Administració forestal autonòmica, s'ha d'indicar el número d'expedient de l'autorització i no caldrà adjuntar cap document a la declaració responsable.  
5. El termini de resolució d'aquesta sol·licitud és d'un mes; transcorregut aquest termini sense una resolució expressa, s'entendrà no autoritzada la seua comercialització. No es pot procedir a la comercialització dels productes forestals obtinguts fins que no es dispose del codi de traçabilitat corresponent.  
  
Segona. Incidència Pressupostària  
La implementació i el desenvolupament d'aquest decret no pot tindre cap incidència en la dotació dels capítols de despesa assignada a la conselleria esmentada, i en tot cas s'ha d'atendre amb els mitjans personals i materials de la conselleria competent per raó de la matèria.  
  
  
  
Disposició transitòria  
  
Única. Procediments administratius pendents de resolució  
Als procediments iniciats a l'empara de la normativa existent abans de l'entrada en vigor d'aquest decret els serà aplicable la normativa vigent en el moment de la seua iniciació, excepte en els casos en què el que preveu aquest decret siga més favorable per a la persona interessada.  
  
  
Disposició derogatòria  
  
Única. Normes que es deroguen  
Queda derogada l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana, i la Resolució de 29 de març de 2017, de la Direcció General de Medi Natural i d'Avaluació Ambiental, per la qual es modifiquen els annexos de l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana.  
Així mateix, queden derogades totes les disposicions del mateix rang o d'un rang inferior que s'oposen al que estableix aquest decret.  
  
  
Disposicions finals  
  
Primera. Normativa en matèria de contractes del sector públic i patrimoni  
Les disposicions del títol III d'aquest decret s'entenen sense perjudici del que puga disposar la legislació patrimonial i la legislació en matèria de contractes del sector públic.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de desembre de 2020.  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
MIREIA MOLLÀ HERRERA  
  
  
ANNEX I  
Condicions tècniques de caràcter general   
per a l'execució dels aprofitaments forestals  
  
Primera. Persistència i sostenibilitat  
Els aprofitaments forestals es realitzaran de manera que siguen compatibles amb la conservació i millora dels ecosistemes forestals, respectant en tot cas els principis de persistència i sostenibilitat.  
  
Segona. Ús múltiple de la forest  
1. Els aprofitaments forestals permetran l'ús múltiple de la forest, i s'han de compatibilitzar amb la resta d'activitats autoritzades que coincidisquen en la mateixa superfície forestal.  
2. S'ha de complir el que s'haja previst quant a mecanismes de compatibilització i restriccions d'usos de la forest en la resolució d'autorització i, si és el cas, en els instruments tècnics de gestió forestal aprovats i vigents.  
3. La persona titular de l'aprofitament ha d'advertir i senyalitzar a la resta de persones usuàries de la forest, amb antelació i de manera convenient, de la realització de les operacions que impedisquen o desaconsellen la seua concurrència simultània. De la mateixa manera, ha d'adoptar les mesures de salvaguarda necessàries.  
4. La persona titular de l'aprofitament no pot impedir, interrompre o dificultar les actuacions de qualsevol índole que realitze l'Administració forestal autonòmica en l'exercici de les seues competències.  
  
Tercera. Conservació de la fauna i flora  
1. L'execució de l'aprofitament s'ha de realitzar utilitzant tècniques i mètodes que permeten la seua viabilitat i no causen danys innecessaris o irreversibles als elements de la flora que no siguen objecte de l'aprofitament, així com a la fauna i al conjunt de l'entorn on s'exercisca l'activitat.  
2. S'ha de respectar la presència adequada i suficient d'elements, espais i estructures forestals a partir dels quals la fauna i la flora puguen disposar dels biòtops necessaris per a trobar refugi, aliment i llocs per a la reproducció i el desenvolupament, en particular les cavitats, els murs de pedra, les bardisses, els arbres vells i morts i els punts d'aigua.  
  
3. En zones d'actuació on hi haja espècies de fauna catalogada o dins del radi d'afecció regulat, els aprofitaments es realitzaran de tal manera que es mantinga el seu hàbitat atenent les especificacions indicades en els plans o normes que perseguisquen la seua conservació o recuperació.  
  
Quarta. Mesures per a la prevenció d'incendis forestals  
La persona titular de l'aprofitament i les que hi intervinguen han de prendre totes les precaucions que siguen necessàries a fi de reduir la possibilitat d'originar incendis forestals, i complir totes les mesures preventives que s'assenyalen en el marc del que disposa la legislació, en especial en matèria de prevenció d'incendis forestals, actualment el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució de treballs que es realitzen en terreny forestal o en els seus voltants.  
  
Cinquena. Vies forestals i circulació de vehicles  
1. La persona titular de l'aprofitament és responsable de mantindre les vies forestals, almenys, en el mateix estat en què es trobaven a l'inici d'aquest.  
2. En el cas d'haver d'utilitzar accessos i camins de titularitat privada aliens a l'aprofitament, s'ha de comptar amb l'autorització expressa dels seus propietaris.  
3. Si és necessari construir vies forestals permanents diferents de les existents o afrontar reparacions significatives en aquestes, caldrà l'autorització de la direcció territorial i de les persones particulars que es puguen veure afectades per aquestes operacions. Tot això, amb els informes o tràmits previs que corresponguen i amb independència d'altres llicències i tràmits que siguen preceptius.  
4. L'autorització de l'aprofitament porta implícita l'autorització corresponent exigida en la normativa de circulació de vehicles per terrenys forestals.  
  
Sisena. Detecció de plagues i malalties  
1. Les persones titulars dels aprofitaments i les que hi participen han de comunicar a l'administració competent en matèria de sanitat forestal l'aparició atípica d'organismes nocius o de símptomes de malalties o plagues que puguen afectar espècies vegetals i facilitar les accions que determine aquesta administració en cada cas, d'acord amb la legislació de sanitat vegetal.  
2. Quan es detecten riscos sanitaris per a la forest, la direcció territorial, amb audiència prèvia a la persona titular de l'aprofitament, podrà establir condicions addicionals a les previstes en aquesta norma, com també, si és el cas, en el document que autoritze l'aprofitament.  
  
  
Setena. Estat en què ha de quedar la superfície després de l'execució  
1. La persona titular de l'aprofitament ha de reparar els danys causats en les infraestructures de la forest durant l'execució a causa d'aquest, entre altres, en murs de pedra, talussos, camins i tanques. De la mateixa manera, ha de recollir el fem i residus generats, de tal manera que la superfície objecte de l'aprofitament quede en les mateixes condicions en què es trobava abans de l'inici d'aquest.  
2. Tant la recollida de fem com la reparació de danys es realitzaran abans de la finalització de l'aprofitament i a costa del titular d'aquest.  
  
  
  
ANNEX II  
Condicions tècniques específiques per a l'execució  
 dels diversos aprofitaments forestals  
  
  
Capítol I  
Condicions tècniques específiques   
per a l'aprofitament de fusta i afins  
  
Primera. Consideracions a l'aprofitament de fusta i afins  
1. L'aprofitament es realitzarà perseguint com a objectiu prioritari l'estabilitat i la persistència de la massa.  
2. S'ha de donar prioritat de tallada als peus sense futur (danyats, malalts o secs). En les pinedes, a més, es tallaran de manera preferent els peus afectats per visc.  
3. Durant la fase de les tallades de millora s'evitarà el senyalament sistemàtic de peus ben conformats i sans a fi de no empitjorar la qualitat fenotípica de la massa, excepte si així ho disposa l'instrument tècnic de gestió forestal per a aconseguir altres fins específics.  
4. Després de la tallada final, es deixaran en peu amb caràcter permanent un mínim de 10 arbres per hectàrea. Aquests peus acompliran una doble funció: mentre estiguen vius, garantir la capacitat de regeneració natural de la massa després d'un incendi; i una vegada morts, la de fomentar la biodiversitat. Amb aquesta finalitat, se seleccionaran els arbres amb més grandària general (diàmetre i alçària del tronc i volum i densitat de la copa), més vigorosos i en bon estat fitosanitari, i a més es donarà prioritat als peus en què hi haja nius, buits o caus.  
5. La reservació de mates de bosc baix s'ha de realitzar eliminant els plançons de rebrot dominats, deformes, danyats, amb estat sanitari deficient o secs de les puntes d'una mateixa mata, respectant els brots més vigorosos, més grans i amb millor conformació de fust i copa (plançons). El pes de la intervenció en cada mata ha de ser inferior a 2/3 del nombre de peus (diàmetre normal major de 7,5 centímetres) i inferior al 50 % de l'àrea basal. Els instruments tècnics de gestió forestal podran establir criteris diferents d'execució per a la consecució de fins específics.  
6. Les branques seques es poden tallar en qualsevol època. Les branques verdes no poden tallar-se durant el període vegetatiu.  
  
Segona. Determinació de l'aprofitament de fusta  
1. L'aprofitament fuster es determinarà per mitjà d'operacions de senyalament individual, bé sobre els arbres que s'hagen d'abatre o sobre els arbres que hagen de restar drets, en funció de les característiques de la massa i de l'aprofitament que calga realitzar.  
2. El senyalament s'ha de realitzar utilitzant marques o sistemes de fàcil visualització i que perduren durant la vigència de l'aprofitament. En el cas de senyalar arbres que s'hagen d'abatre, també es pot fer marca evitant afectar el càmbium.  
3. En l'aprofitament de fusta cremada només s'ha de determinar el perímetre de l'incendi, i es consideraran senyalats els peus cremats, així com els peus amb més del 50 % de copa cremada. Tot això, sense perjudici de les condicions addicionals que especifique la direcció territorial.  
  
  
Tercera. Abatiment  
1. L'abatiment es realitzarà només quan haja sigut autoritzat l'aprofitament i després que s'haja comprovat el senyalament i se n'haja estés acta.  
2. Com a norma general, quan el maneig de la maquinària ho permeta, l'alçària de la soca no ha de sobrepassar els 15 centímetres, i s'ha d'evitar sempre generar espurnes pel contacte de la ferramenta de tall amb el terra. El tall s'ha de fer de manera que la secció del fust resulte tan uniforme com siga possible.  
3. L'abatiment s'hade fer dirigint la caiguda i prenent les precaucions necessàries per a evitar danys a altres exemplars no senyalats.  
4. L'abatiment de Pinus sylvestris només es pot realitzar entre el 16 d'agost i el 15 d'abril. Per a altres espècies concretes, es poden determinar igualment períodes d'abatiment específics.  
  
Quarta. Arrabassament  
1. Només s'autoritzarà l'arrabassament quan siga estrictament necessari per a la circulació de la maquinària per les vies de desembosc, i s'han de tapar els clots deixats per les soques i igualar-se el terreny immediatament.  
2. Les soques extretes no poden impedir el trànsit per la forest i s'han d'eliminar abans de la fi de l'aprofitament.  
  
Cinquena. Permanència en la forest de la fusta tallada  
1. En la planificació i execució de l'aprofitament s'ha de procurar la mínima permanència en la forest dels arbres tallats i de les restes. Com a norma general s'han de respectar els terminis següents:  
a) Tant fustos com branques es poden quedar tal qual en la forest entre l'1 de novembre i el 15 de març.  
b) La resta de l'any, els fustos i les branques de més de 7 centímetres de diàmetre no es poden quedar en la forest més de dos mesos des de la tallada, sense triturar o escorçar, per risc de plagues forestal.  
c) Les branques de menys de 7 centímetres de diàmetre no es poden quedar en la forest més de dues setmanes, sense triturar o redistribuir, entre l'1 de juny i el 31 d'octubre, per perill d'incendis forestals. En el cas de no triturar-se o retirar-se, quan el pendent siga inferior al 20 % s'han de distribuir homogèniament, i no poden sobrepassar els 25 cm d'alçària, i quan siga superior, s'han de disposar formant barreres antierosió de 50 metres de llargària màxima i alçària inferior a 1 metre i una separació entre elles, almenys, de 10 metres.  
2. L'Administració forestal autonòmica pot modificar aquests períodes si així resulta convenient per a la reducció d'afecció per plagues o malalties, la prevenció d'incendis forestals o per a l'esmena d'altres circumstàncies o situacions sobrevingudes.  
  
Sisena. Desembosc  
1. El desembosc de la fusta s'ha de realitzar minimitzant l'impacte sobre el sòl i la vegetació no objecte de l'aprofitament.  
2. La direcció territorial pot restringir la tipologia de vehicles de tracció mecànica que es pot utilitzar, per a reduir l'impacte quan l'anàlisi objectiva de les condicions edàfiques o d'una altra índole així ho aconsellen.  
3. La circulació dels vehicles utilitzats per a l'extracció dels productes objecte de l'aprofitament és responsabilitat exclusiva de la persona titular de l'aprofitament, o de l'adjudicatària en el cas de les forests gestionades per la Generalitat.  
  
Setena. Reducció del perill d'incendis  
No es pot acumular cap mena de restes en la franja de 10 metres d'amplària a cada costat dels camins forestals i en els tallafocs. En tot cas, el depòsit momentani en aquestes zones ha d'anar seguit de la immediata retirada o trituració. La trituració s'ha de fer de manera que les restes no excedisquen els 30 centímetres de longitud i estiguen prou cascades per a afavorir una ràpida descomposició.  
  
Huitena. Reducció de l'afecció per plagues  
Els peus que resulten greument danyats en el fust durant l'execució dels aprofitaments s'han d'abatre i estaran sotmesos al mateix calendari que s'estableix en els apartats anteriors; tot això sense perjudici del procediment sancionador que, si és el cas, puga incoar-se per negligència en l'execució i de les mesures fitosanitàries que s'establisquen.  
  
  
Novena. Vies de desembosc, emplaçaments i instal·lacions  
La persona adjudicatària dels aprofitaments forestals pot usar les vies de desembosc, els emplaçaments per a emmagatzematge i qualsevol altra instal·lació que es trobe en la superfície objecte d'aprofitament, excepte els que li indique el personal corresponent de la direcció territorial.  
  
  
Capítol II  
Condicions tècniques específiques per a l'aprofitament de suro  
  
Primera. Consideracions a l'aprofitament de suro  
1. La temporada de pela s'estén del 15 de maig al 15 de setembre, amb les excepcions següents:  
a) La pela se suspendrà durant la nit, en dies de pluja o de vent dessecant. També se suspendrà la pela en les zones, dates o hores en què l'extracció de les pannes puga donar lloc a ferides en l'arbre o a deterioraments en el càmbium.  
b) En casos degudament justificats i amb l'autorització prèvia administrativa expressa, es pot prorrogar la temporada de pela fins al 30 de setembre o avançar-se a l'1 de maig.  
2. Els peus que hagen patit defoliació primaveral per insectes no es poden pelar durant l'estiu immediat. En tot cas, l'Administració forestal autonòmica pot modificar el període de pela o suspendre o anul·lar les autoritzacions si així resulta convenient per a la persistència de les sureres o per a previndre l'afecció per plagues i malalties.  
  
3. No s'ha de pelar cap peu de surera abans que el tronc arribe als 65 centímetres de perímetre, mesurats sobre la corfa, a una altura d'1,30 metres.  
4. En cap cas poden pelar-se les arrels que sobreïsquen de terra.  
  
5. No s'han de pelar les sureres afectades per un incendi forestal que hagen perdut més del 50 % de la copa fins que hagen transcorregut almenys dos anys naturals complets des de l'incendi. Tampoc s'han de pelar les sureres que mostren danys per malalties en una proporció superior al 33 %.  
6. Les pannes s'han d'extraure sense causar ferides a l'arbre ni produir talls en la capa mare, sense arrancar-ne plaques i de tal manera que no quede adherit cap tros de suro al tronc. En especial, s'han de retirar els fragments que queden adherits a la base del tronc després de la pela, i aquesta operació s'ha d'efectuar amb molta cura a fi d'evitar que puga acumular-se aigua que done lloc a putrefaccions.  
  
7. Una vegada realitzada la pela, s'ha de senyalitzar convenientment l'any d'aprofitament en el perímetre de la zona de pela.  
  
8. A fi de reduir possibles danys per incendi, en superfícies d'aprofitament subjectes a instrument tècnic de gestió forestal cal assegurar-se que almenys un 40 % de les sureres tinga suro de més de 4 anys d'edat, i han d'estar regularment distribuïts.  
  
9. L'alçària de pela ha de ser inferior o igual a:  
a) 2 vegades el perímetre del tronc mesurat a 1,3 metres, en la primera pela.  
b) 2,5 vegades el perímetre del tronc mesurat a 1,3 metres, en la segona pela.  
c) 3 vegades el perímetre del tronc mesurat a 1,3 metres, a partir de la tercera pela.  
10. El torn mínim de pela és de 12 anys. En cas de suro cremat, no es pot efectuar l'aprofitament fins que hagen transcorregut dos anys des de l'incendi.  
  
  
Capítol III  
Condicions tècniques específiques per a l'aprofitament de pastures  
  
Primera. Consideracions a l'aprofitament de pastures  
1. El pasturatge s'ha de fer de manera ordenada i compatible amb la conservació, ús i millora de les forests. S'ha de considerar el tipus de bestiar i la càrrega ramadera en funció dels objectius i de les característiques de la forest.  
2. Els coeficients de conversió o equivalències de les unitats de bestiar gros s'han de realitzar d'acord amb el Reial decret 1075/2014, de 19 de desembre, sobre l'aplicació a partir de 2015 dels pagaments directes a l'agricultura i a la ramaderia i altres règims d'ajuda, així com sobre la gestió i control dels pagaments directes i dels pagaments al desenvolupament rural, o la normativa que la complemente o substituïsca.  
3. Es limitarà o prohibirà el pasturatge quan, a criteri de la direcció territorial i amb audiència prèvia a la persona titular de l'aprofitament, resulte incompatible amb la regeneració i conservació de la coberta vegetal. S'actuarà de la mateixa manera quan hi haja símptomes evidents i significatius de problemes en la conservació del sòl.  
4. S'han de respectar els rodals o trams de la forest en regeneració o repoblació en què estiga vedat l'aprofitament pastícola.  
5. No es pot efectuar pasturatge en els terrenys forestals que hagen patit els efectes d'un incendi durant els cinc anys posteriors a aquest, de conformitat amb el que estableix l'article 159 del Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, i el Decret 6/2004, de 23 de gener, del Consell de la Generalitat, pel qual s'estableixen normes generals de protecció en terrenys forestals incendiats.  
6. L'aprofitament de pastures per ramaderia bovina brava requerirà la implementació de mesures estructurals de seguretat i protecció que eviten la dispersió dels caps de bestiar fora dels terrenys destinats amb aquesta finalitat.  
7. Poden utilitzar les servituds de pas, pistes i camins de titularitat pública i les vies de propietat privada per a les quals compten amb l'autorització del propietari.  
8. La persona titular de l'aprofitament o el pastor o pastora contractats per aquella ha de conéixer la ubicació del bestiar en tot moment.  
  
Segona. Vies pecuàries  
En el cas d'existència de vies pecuàries que travessen la forest, l'aprofitament de pastures en aquesta no suposarà en cap cas l'exclusivitat de trànsit per part de la persona titular de l'aprofitament.  
Tercera. Aprofitament de pastures amb caràcter veïnal  
1. En el cas que l'aprofitament tinga caràcter veïnal, l'entitat propietària ha de comunicar a la direcció territorial qui són els ramaders o ramaderes autoritzats a pasturar. De la mateixa manera, s'ha d'indicar la relació de bestiar autoritzat.  
2. En les mateixes circumstàncies que en l'apartat anterior, és responsabilitat de l'entitat propietària de la forest el repartiment de les quotes entre els ramaders o ramaderes veïnals amb dret a pastures  
  
  
Capítol IV  
Condicions tècniques específiques per a l'aprofitament apícola  
  
Primera. Normativa sobre l'aprofitament apícola  
1. Les condicions tècniques específiques per als aprofitaments apícoles es regiran per les disposicions del Decret 12/1987, de 2 de febrer, del Consell de la Generalitat, pel qual es regula i s'ordena l'activitat apícola a la Comunitat Valenciana, i el Reial decret 209/2002, de 22 de febrer, pel qual s'estableixen normes d'ordenació de les explotacions apícoles, i la normativa que la complemente o substituïsca.  
2. El nombre màxim de ruscos a instal·lar per assentament és de 160 ruscos per a la producció de mel monofloral, i 80 en el cas de mel multifloral.  
3. La ubicació de qualsevol assentament en terreny forestal ha de respectar una distància mínima d'un quilòmetre respecte d'un altre legalment establert amb anterioritat.  
4. Com a faenes complementàries, pot sol·licitar-se l'eliminació de la vegetació existent en la superfície ocupada per l'assentament amb fins de facilitar els treballs d'aprofitament.  
5. Els accessos als assentaments tenen la consideració i estan sotmesos al mateix règim d'autorització que les vies de desembosc.  
  
  
Capítol V  
Condicions tècniques específiques per a l'aprofitament   
micològic, de fruits, de plantes aromàtiques,   
medicinals, alimentàries i ornamentals  
  
Primera. Consideracions a l'aprofitament de fruits, micològic i de plantes aromàtiques, medicinals, alimentàries i ornamentals  
1. La recol·lecció de fruits, fongs, bolets i plantes aromàtiques, medicinals, alimentàries i ornamentals s'ha de realitzar procurant minimitzar els danys a la vegetació no objecte de l'aprofitament.  
2. L'aprofitament de plantes aromàtiques, medicinals, alimentàries o ornamentals s'ha de realitzar per artigatge a l'aire i mai per arrabassament, i amb subjecció a la normativa específica de protecció de flora. El document d'autorització recollirà les condicions específiques d'execució en funció de l'espècie i les circumstàncies.  
3. La recol·lecció de bolets i fongs es durà a terme atenent les normes establides en l'Ordre de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs en el territori de la Comunitat Valenciana, o la normativa que la complemente o substituïsca.  
4. La recol·lecció de tòfona es durà a terme atenent les normes establides en l'Ordre 1/2018, de 12 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es regula la recol·lecció de tòfones en terrenys forestals de la Comunitat Valenciana, o la normativa que la complemente o substituïsca.  
  
5. En el cas concret de recol·leccions de fruits, llavors, parts de plantes o plantes per a la producció de materials amb destinació a l'ús en repoblacions forestals, revegetacions o restauracions del medi natural, cal ajustar-se a les disposicions del Decret 15/2006, de 20 de gener, del Consell de la Generalitat, pel qual es regula la producció, comercialització i utilització dels materials forestals de reproducció, o la normativa que la complemente o substituïsca.  
  
  
  
Capítol VI  
Condicions tècniques específiques per a l'aprofitament de resina  
  
Primera. Consideracions a l'aprofitament de resina  
1. La campanya d'aprofitament de resina s'iniciarà l'1 de març amb les faenes de preparació prèvia de l'arbratge i finalitzarà el 15 de desembre amb la retirada de les grapes.  
2. Els desbrossaments complementaris que siguen necessaris per a dur a terme les faenes de resinació han de tindre caràcter selectiu i la seua intensitat s'ha d'adequar als requisits de trànsit per al desenvolupament dels treballs. S'ha d'eliminar el matoll al voltant dels peus en resinació pel risc de propagació del foc tronc amunt a causa de la resina adherida.  
3. S'ha de realitzar una entalla per any. El nombre d'entalles que es poden realitzar en cada cara és de cinc, i no es pot iniciar una nova cara mentre no s'haja finalitzat l'anterior, excepte si no fora possible completar-la a causa de la morfologia de l'arbre.  
4. Per a possibilitar el desenvolupament vegetatiu de l'arbre, s'ha de deixar una separació entre lescares de resinació, almenys, de 4 centímetres.  
5. Les grapes utilitzades per a la recollida de galipot no poden penetrar en la fusta més d'1 centímetre.  
6. La retirada de l'última resina adherida al tronc s'ha de fer de manera que no es danye la fusta.  
  
  
Capítol VII  
Condicions tècniques específiques   
per a l'aprofitament cinegètic i piscícola  
  
Primera. Consideracions a l'aprofitament cinegètic i piscícola  
  
1. La persona titular d'un aprofitament cinegètic pot construir tanques temporals que servisquen de protecció per a les sembres cinegètiques, menjadores i abeuradors destinats a la caça menor. Aquestes tanques s'han de retirar en acabar l'aprofitament.  
2. En prevenció de possibles accidents, els titulars de l'aprofitament cinegètic en forests gestionades per la Generalitat on concórreguen altres aprofitaments han de coordinar-se en temps i espai per a executar-los amb la resta de persones adjudicatàries  
  
  
Capítol VIII  
Condicions tècniques específiques   
per als aprofitaments recreatius.  
  
Primera. Consideracions a l'aprofitament recreatiu  
1. La persona adjudicatària està obligada a proveir-se de les llicències o autoritzacions necessàries per a l'exercici de l'activitat, segons les normes vigents dels organismes corresponents.  
2. L'adjudicatari ha de tramitar a costa seua les altes dels corresponents subministraments necessaris per a l'exercici de l'activitat, i va a càrrec seu l'abonament del consum realitzat. Així mateix, és responsable del sistema d'eliminació d'aigües residuals, neteja d'arquetes i depòsits, així com de les obres necessàries per a les connexions de servei d'aigua, electricitat i sanejament.  
3. En el cas que en les zones on estiguen ubicades les instal·lacions no hi haja xarxa de sanejament, la persona adjudicatària ha d'instal·lar una fossa sèptica estanca i retirar periòdicament les aigües residuals, i formalitzar un contracte amb empresa autoritzada per a la retirada d'aquestes aigües.  
4. La persona adjudicatària s'ha de responsabilitzar de l'atenció, conservació i manteniment de les instal·lacions objecte d'explotació, i van a càrrec seu les reparacions que hagen d'efectuar-se durant el període d'explotació.


Còpia Permalink ELI